  Майя Бывальцева «Удмурт писательёслэн Вунонтэм полксы» ужрад ортчоз Ижкарын 13-тӥ куартолэзе. «Удмуртия» агентстволы со сярысь ивортӥзы акциез радъясьёс — Удмуртиысь гожъясьёслэн огазеяськонзы. «Кӧня адями пыриськоз шествие, али ум тодӥське. Фронтэ ветлэм гожъясьёслэн 32 туспуктэмъёссы луозы. Соос ӟуч но удмурт кылъёсын гожъяськизы», — веразы огазеяськонын. Шествие кутскоз 13-тӥ куартолэзе 13 часын Печатья юрт дорын. Люкаськемъёс Йӧскалык лыдӟиськоннилэн юртэз доры мынозы. Отын гожъясьёслэсь-фронтовикъёслэсь кылбуръёссэс, ожлы сӥзем произведениоссэс, толэ ваёнъёссэс, гожтэтъёссэс лыдӟозы. «Удмурт писательёслэн Вунонтэм полксы» нырысьсэ ортчоз. Радъясьёс пусъё, ужрадэ котькуд мылкыд карись пыриськыны быгатэ. Со понна pisateli.udmurtii@yandex.ru электрон почта пыр Удмуртиысь гожъясьёслэн огазеяськонэнызы герӟаськоно. Удмуртиысь гожъясьёслэн огазеяськонзылэн кивалтӥсез Пётр Захаров азьвылгес вераз вал, акция 13-тӥ куартолэзь бере но уз йылпумъяськы, дыр, шуыса. Фронтэ ветлэм гожъясьёс сярысь ивортонъёсты, соослэсь ужъёссэс люкан азьланьтӥськоз. Берлогес соосты книгаен поттыны малпанъёс вань, электрон амалэн ке но. Тодэ вайытом, «Вунонтэм полк» ужрадэ туэ Ижкарын гинэ 15 сюрс пала адями пыриськиз. Нош быдэс элькунъя 33 сюрслэсь трос улосчиосмы фронтэ ветлэм ӵыжы-выжыоссылэн туспуктэмъёсынызы ортчизы. Тегъёс: Мерлык Лулчеберет Ижкар Удмуртия Вунонтэмполк БыдӟымАтыкайож  